சிறப்பு சேவைகள் மற்றும் கட்டுரைகள்
மகாத்மாவின் போதனைகள் இன்றைக்கும் பொருந்துகின்றன, அவரை புரிந்து கொள்ள இளைஞர்கள் முயற்சி எடுப்பதன் மூலம் தங்களுக்குள் இருக்கும் திறன்களை அறிந்து கொள்ளலாம்: நிபுணர்கள்
இந்திய அரசின் மண்டல மக்கள் தொடர்பு அலுவலகம் மற்றும் பத்திரிகை தகவல் அலுவலகம், தகவல் மற்றும் ஒலிபரப்பு அமைச்சகம், சென்னை, காந்தி ஜெயந்தியை ஒட்டி இன்று நடத்திய 'காந்தியடிகளின் வாழ்க்கை மற்றும் போதனைகள் குறித்த இணைய கருத்தரங்கில்' பேசிய காந்திய நிபுணர்கள், அண்ணலின் போதனைகள் இன்றைக்கும் பொருந்துகின்றன என்றும் அவரை புரிந்து கொள்ள இளைஞர்கள் முயற்சி எடுப்பதன் மூலம் தங்களுக்குள் இருக்கும் திறன்களை அறிந்து கொண்டு அண்ணலை போல செய்ய முடியாத விஷயங்களை சாதித்து காட்டலாம் என்றனர்.
சிறப்புரை ஆற்றிய திரு எம் வில்லியம் பாஸ்கரன், பேராசிரியர், காந்திய படிப்புகளுக்கான மையம், காந்திகிராம ஊரக நிறுவனம், மற்றும் தலைவர், சமூக அறிவியல் பள்ளி, காந்திகிராம ஊரக நிறுவனம், தலைசிறந்த விஞ்ஞானியான ஆல்பர்ட் ஐன்ஸ்டீன் காந்தியடிகளைப் பற்றி கூறிய வார்த்தைகளான "வருங்கால தலைமுறைகள் இப்படி ஒரு மனிதர் இந்த பூமியில் ரத்தமும் சதையுமாக நடமாடினார் என்பதை நம்ப மறுக்கும்" என்பதை நினைவு கூர்ந்தார்.
"நாம் காந்தியடிகளைப் பற்றி குறைந்த அளவே அறிந்திருக்கிறோம். இன்னும் தெரிந்து கொள்ள வேண்டியது நிறைய இருக்கிறது," என்ற அவர், காந்தியை தெய்வத்தை போல் பாவித்து, அவரது மதிப்புமிக்க போதனைகளைப் பற்றி சிந்திக்க மறுக்கிறோம் என்றார். அமெரிக்க அரசியல் விஞ்ஞானி ஜீன் ஷார்ப்பின் புகழ்பெற்ற வாசகமான, "அவரை மகாத்மா என்று புகழ்வது, அவரைப் பற்றி அதிகமாக சிந்திக்காமல் இருப்பதற்கான தடுப்பு மருந்தாக அமைகிறது", என்பதை மேற்கோள் காட்டினார்.
காந்தியடிகள் மிகவும் எளிமையாகவும், அடக்கமாகவும் இருந்தார் என்று கூறிய பேராசிரியர், அவரது கொள்கைகள் பெரிதாகவும், உன்னதமாகவும் இருந்தன என்றார். தனி நபர்களின் நம்பிக்கையை பெறுவதன் மூலமும், அவர்களை மாற்றுவதன் மூலமும், பிரச்சனைகளை எதிர்கொண்டு, சரிசெய்து, மாற்றலாம் என்பது அவரது போதனைகளாக இருந்தன என்று குறிப்பிட்டார்.
காந்தி எதிரிகளையும் நேசித்தார். அவர்களது கருத்துகளுக்கு செவி மடுத்தார். முதலாளித்துவத்துக்கு அவர் எதிராக நின்றார், ஆனால் முதலாளிகளோடு நட்பாக இருந்தார். தற்சார்பின் சின்னமாகவும், பொருளாதார மற்றும் அரசியல் சுதந்திரத்தை அடைவதற்காகவும் ஒவ்வொரு வீட்டிலும் இராட்டையை பயன்படுத்துமாறு அவர் ஊக்குவித்தார் என்று டாக்டர் பாஸ்கரன் கூறினார்.
"காந்தியடிகள் கடவுள் நம்பிக்கை மிக்கவராக இருந்தார். அதே சமயம், பகுத்தறிவோடு திகழ்ந்தார். அனைவரையும் சமமாக நடத்தினார், அதனால் தான் அவர் மகாத்மா," என்றார் அவர்.
"காந்தியை பற்றி புரிந்துகொள்ள, அவரது லட்சியங்களான அனைவரின் நலனுக்கான சர்வோதயா, கடைசி மனிதனும் மேம்பாடு அடைவதற்கான அந்த்யோதயா, அகிம்சை மற்றும் உண்மையை புரிந்து கொள்ள வேண்டும். காந்தியின் வாழ்க்கையையும், பணிகளையும் படிப்பதன் மூலம், தீயவற்றுக்கு அடிமையாதல், வெறுப்பு மற்றும் மாயையில் இருந்து தற்போதைய தலைமுறைகள் வெளியே வரலாம். காந்தியடிகளின் போதனைகள் முன்னெப்போதையும் விட தற்போது மிகவும் பொருந்துகின்றன. அவரை தீவிரமாக பின்பற்றும் இளைஞர்கள் மாற்றமைடைகிறார்கள்," என்று பேராசிரியர் பாஸ்கரன் மேலும் கூறினார்.
திரு. ஜி, ராம் மோகன், ஓய்வு பெற்ற ரயில்வே பாதுகாப்பு ஆணையர், பேசுகையில், "காந்தியடிகள் மிகவும் பணக்காரக் குடும்பத்தில் பிறந்து வளர்ந்தவர். வழக்கறிஞர் தொழிலில் அவர் அதிக அளவில் பணத்தை ஈட்டினார். ஆனால், மக்களுக்கும், தாய் நாட்டுக்கும் ஏதாவது செய்ய வேண்டும் என்று தென் ஆப்பிரிக்காவில் இருந்து நாடு திரும்பினார்.
கோகலேவின் சொல்படி நாடு முழுவதும் பயணம் செய்த அவர், மதுரைக்கு வரும் வழியில் குடியானவர்களின் நிலைமையைப் பார்த்து மனம் வெதும்பி, இனி அவர்களைப் போல் ஒரு துண்டும், அரை வேட்டியும் தான் உடுத்தப்போவதாக முடிவெடுத்தார். முடிவெடுத்ததோடு மட்டுமில்லாமல், அதை செயலிலும் காட்டி, அது குறித்து தி இந்து உட்பட முன்னணி பத்திரிகைகளுக்கு கடிதம் எழுதினார்," என்றார். காதியை ஒரு சுதந்திர போராட்ட சின்னமாக அண்ணல் அடையாளப்படுத்தினார் என்று அவர் மேலும் கூறினார்.
திரு எம் ஞானம், தலைவர், காந்தி மன்றம், சிதம்பரம் மற்றும் முன்னாள் மண்டல இயக்குநர் மற்றும் பேராசிரியர், மத்திய இந்தி நிறுவனம், மைசூர், பேசுகையில், "காந்தி மக்களிடம் நேரடியாகவும், கடிதம் மூலமாகவும், பத்திரிகைகள் வழியாகவும் நெருங்கிய தொடர்பு வைத்திருந்தார். தனக்கு பாமர மக்களிடம் இருந்து வந்த கடிதங்களுக்கு பதில் எழுதினார்," என்றார்.
தனக்கு மட்டுமல்ல, தனது குடும்ப உறுப்பினர்களுக்கும் அரசு மற்றும் அரசியல் பதவிகளை மறுத்தவர் காந்தி. அவரைப் போல் ஒரு தலைவரை இனி நாம் பார்ப்பது கடினம் என்றார் அவர்.
நிறைவுரை ஆற்றிய மண்டல மக்கள் தொடர்பு அலுவக இணை இயக்குநர் திரு ஜெ காமராஜ், "காந்தியடிகள் தன்னுடைய வாழ்க்கையை அவரது முழு கட்டுப்பாட்டில் வைத்திருந்தார். தென் ஆப்பிரிக்காவில் மக்களின் துயரங்களை தாங்கிக் கொள்ள முடியாத அவர், அங்கு சத்தியாகிரகத்தை மேற்கொண்டார். அதன் வெற்றியைத் தொடர்ந்து, தனது சொந்த நாட்டு மக்களின் துன்பங்களைப் போக்குவதற்காக இந்தியா திரும்பினார். எத்தகைய சூழ்நிலையிலும் உண்மை மற்றும் அகிம்சையை அனைவரும் பின்பற்ற வேண்டும் என்பதே அவரின் தெளிவான செய்தியாக இருக்கிறது," என்றார். இணையக் கருத்தரங்கு மிகவும் பயனுள்ளதாக இருந்ததென்றும், மூன்று நிபுணர்களின் கருத்துகள் இளைஞர்களை சென்றடைய வேண்டும் என்று அவர் மேலும் கூறினார்.
திருமிகு ஏ ஆர் வித்யா, கள கண்காட்சி அலுவலர், மண்டல மக்கள் தொடர்பு அலுவலகம், இணையக் கருத்தரங்கை தொகுத்து வழங்கினார். மண்டல மக்கள் தொடர்பு அலுவலக கலைஞர் திருமதி எஸ் சசிகலா காந்தியடிகளின் மனதுக்கு நெருக்கமான பாடல்களைப் பாடினார்.
திரு எம் வில்லியம் பாஸ்கரன், பேராசிரியர், காந்திய படிப்புகளுக்கான மையம், காந்திகிராம ஊரக நிறுவனம், மற்றும் தலைவர், சமூக அறிவியல் பள்ளி, காந்திகிராம ஊரக நிறுவனம்
திரு எம் ஞானம், தலைவர், காந்தி மன்றம், சிதம்பரம் மற்றும் முன்னாள் மண்டல இயக்குநர் மற்றும் பேராசிரியர், மத்திய இந்தி நிறுவனம், மைசூர்
திரு. ஜி, ராம் மோகன், ஓய்வு பெற்ற ரயில்வே பாதுகாப்பு ஆணையர்
தமிழ்நாடு மற்றும் புதுச்சேரி மண்டல மக்கள் தொடர்பு அலுவலக இணை இயக்குநர் திரு ஜெ காமராஜ்
(Visitor Counter : 234